Το λογότυπο της Αλμωπός Αριδαίας Λουτρά Πόζαρ Π.Α.Ε. (2020–2023)
Ο **Αθλητικός Προοδευτικός Όμιλος Αριδαίας «Άλμωψ»** είναι ελληνικό ποδοσφαιρικό σωματείο το οποίο εδρεύει στην Αριδαία. Επίσημο έτος ίδρυσής του είναι το 1926. Τα χρώματα του το μπλε και το λευκό και η ονομασία του προέρχεται από τον ημίθεο γίγαντα Άλμωπα, γενάρχη των κατοίκων της αρχαίας περιοχής της Αλμωπίας. Αποτελεί σήμα κατατεθέν της Αλμωπίας αλλά και ευρύτερα του Νομού Πέλλας, έχοντας πολυετή παρουσία στα εθνικά πρωταθλήματα.

Αγωνιζόταν στις επαγγελματικές κατηγορίες με τη νομική μορφή της Ποδοσφαιρικής Ανώνυμης Εταιρείας (Π.Α.Ε.) υπό την επίσημη επωνυμία «**Αλμωπός Αριδαίας Λουτρά Πόζαρ Π.Α.Ε.**» Χρησιμοποιεί ως αγωνιστική έδρα το Δημοτικό Στάδιο Αριδαίας το οποίο έχει χωρητικότητα 700 Θέσεων.

Ιστορία
-------

Ο Αλμωπός Αριδαίας του 1974.
Ο Αλμωπός Αριδαίας ιδρύθηκε το 1926. Αναρριχήθηκε στις μεγαλύτερες εθνικές κατηγορίες παρ' ότι έχει έδρα μια ακριτική κωμόπολη, και έχει σημειώσει μεγάλες επιτυχίες απέναντι σε διάφορες ιστορικές μεγάλες ποδοσφαιρικές δυνάμεις της χώρας, ενώ παραδοσιακά προάγει ποδοσφαιριστές σε μεγαλύτερες κατηγορίες και σε εθνικές ομάδες. Ο σύλλογος αξιοποιούσε μεθοδικά, διαχρονικά τους καλύτερους ποδοσφαιριστές της επαρχίας Αλμωπίας, λειτουργώντας είτε ως κορυφή τμημάτων υποδομής είτε ως κατάληξη αθλητών από τα γειτονικά ερασιτεχνικά ποδοσφαιρικά σωματεία. Διατηρεί εξαιρετικές φιλικές σχέσεις με όλες τις ομάδες που βρέθηκε αντίπαλος στις εθνικές κατηγορίες.

Ξεκίνησε την επίσημη αγωνιστική του πορεία από τα πρωταθλήματα της Ε.Π.Σ. Κεντρικής-Δυτικής Μακεδονίας, όπου μετείχαν και οι υπόλοιποι σύλλογοι του νομού Πέλλας μαζί με αυτούς των νομών Πιερίας και Ημαθίας. Το 1972 αναδείχθηκε πρωταθλητής ΕΠΣΚΔΜ και προκρίθηκε στο ειδικό πρωτάθλημα ανόδου για την άνοδο στην Β΄ Εθνική. Καταλαμβάνοντας τη 2η θέση του 2ου ομίλου οδηγήθηκε στους αγώνες μπαράζ δευτεραθλητών, όπου επικρατώντας της Αναγέννησης Νέου Πετριτσίου με 0-1 εκτός έδρας και 5-1 εντός κέρδισε την ιστορική άνοδο στην Β΄ Εθνική στην οποία αγωνίστηκε για 10 χρόνιες συνεχώς και συγκεκριμένα από τη σεζόν 1972–73 έως τη σεζόν 1981–82. Τη σεζόν 1983–84 αναδείχθηκε πρωταθλητής στον Βόρειο όμιλο της Γ΄ Εθνικής και επανήλθε στη Β΄ Εθνική κατηγορία. Τελευταία παρουσία του Αλμωπού Αριδαίας στην Β΄ Εθνική ήταν το πρωτάθλημα 1984–85, όπου υποβιβάστηκε.

Τις επόμενες 2 χρονιές γνώρισε ισάριθμους υποβιβασμούς έως το τοπικό πρωτάθλημα, ύστερα από 15 χρόνια παρουσίας στα εθνικά πρωταθλήματα. Ωστόσο όμως επανήλθε αμέσως, καθώς τη σεζόν 1987–88 αναδείχθηκε πρωταθλητής Ε.Π.Σ. Πέλλας και κέρδισε την άνοδο στην Δ΄ Εθνική, ενώ τη σεζόν 1993–94 αναδείχθηκε πρωταθλητής του 9ου ομίλου και κέρδισε την άνοδο στην Γ΄ Εθνική. Στην Γ΄ Εθνική αγωνίστηκε τις επόμενες 3 χρονιές, όποτε και τη σεζόν 1996–97 υποβιβάστηκε. Ακολούθησαν 2 χρονιές στην Δ΄ Εθνική, όποτε και τη σεζόν 1998–99 υποβιβάστηκε στο τοπικό πρωτάθλημα της Ε.Π.Σ. Πέλλας. Την επόμενη χρονιά αναδείχθηκε πρωταθλητής Ε.Π.Σ. Πέλλας και προκρίθηκε στο ειδικό πρωτάθλημα ανόδου, χάνοντας την άνοδο στην Δ΄ Εθνική, κάτι που επαναλήφθηκε την αμέσως επόμενη χρονιά. Τελικά το κατάφερε την μεθεπόμενη χρονιά και ακολούθως αγωνίστηκε για 8 χρονιές συνεχώς στην Δ΄ Εθνική, από τη σεζόν 2002–03 έως τη σεζόν 2009–10, όποτε και υποβιβάστηκε. Τη σεζόν 2012–13 αναδείχθηκε πρωταθλητής Ε.Π.Σ. Πέλλας και προκρίθηκε στο ειδικό πρωτάθλημα ανόδου, χωρίς όμως επιτυχία. Τη σεζόν 2015–16 αναδείχθηκε πρωταθλητής Ε.Π.Σ. Πέλλας και προκρίθηκε στο ειδικό πρωτάθλημα ανόδου, όπου τερματίζοντας στην 1η θέση του 3ου ομίλου κέρδισε την άνοδο στην Γ΄ Εθνική, αήττητος σε πρωτάθλημα και μπαράζ ανόδου και έχοντας το απόλυτο νικών με εξαίρεση 2 ισοπαλίες.

Τη σεζόν 2019–20 στέφθηκε πρωταθλητής 4 αγωνιστικές πριν την λήξη της κανονικής περιόδου στον 2ο όμιλο της Γ´ Εθνικής, η οποία αποτελούσε πλέον την 4η τη τάξει κατηγορία και ανέβηκε στην Β΄ Εθνική (Φούτμπολ Λιγκ), η οποία με τη σειρά της αποτελούσε πλέον την 3η τη τάξει κατηγορία. Τη σεζόν 2020–21 τερμάτισε 8ος στον Βόρειο όμιλο και απέκτησε δικαίωμα συμμετοχής στην Α2 Εθνική κατηγορία (Σούπερ λιγκ 2) που αποτελεί την 2η τη τάξει κατηγορία, επιστρέφοντας στην δεύτερη βαθμίδα του ελληνικού ποδοσφαίρου για πρώτη φορά ύστερα από 36 χρόνια και πιο συγκεκριμένα από το 1985. Τις σεζόν 2021–22 & 2022–23 αγωνίστηκε στην 2η τη τάξει Εθνική κατηγορία ή Σούπερ Λιγκ 2. Την σεζόν 2023–24 αν και συμμετείχε κανονικά στην κλήρωση, αποβλήθηκε από το πρωτάθλημα ύστερα από απόφαση του Πειθαρχικού Οργάνου της Super League 2 καθώς δεν εξασφάλισε πιστοποιητικό συμμετοχής από την ΕΕΑ. Μετά από μια εβδομάδα η ομάδα δικαιώθηκε από την Επιτροπή Εφέσεων, αλλά αποβλήθηκε οριστικά λίγες μέρες αργότερα με απόφαση του Δ.Σ. της διοργανώτριας αρχής. Πλέον ο σύλλογος παραμένει προσωρινά ανενεργός.

Τίτλοι
------

### Σε εθνικό επίπεδο

* 1 Πρωτάθλημα Γ΄ κατηγορίας:
	+ 1983-84 (Βόρειος όμιλος)
* 2 Πρωταθλήματα Δ΄ κατηγορίας:
	+ 1993-94 (9ος όμιλος), 2019-20 (2ος όμιλος)

### Σε τοπικό επίπεδο

* 5 Πρωταθλήματα Α΄ Ε.Π.Σ. Πέλλας:
	+ 1987-88, 1999-00, 2000-01, 2012-13, 2015-16
* 1 Πρωτάθλημα Α΄ Ε.Π.Σ. Κεντρικής-Δυτικής Μακεδονίας:
	+ 1971-72
* 3 Κύπελλα Ε.Π.Σ. Πέλλας:
	+ 2001-02, 2005-06, 2014-15

Σημαντικοί ποδοσφαιριστές
-------------------------

Στον Αλμωπό Αριδαίας έχουν αγωνιστεί οι εξής γνωστοί ποδοσφαιριστές:

* Μήνου Αντώνης (διεθνής)
* Βύντρα Λουκάς (διεθνής)
* Κατσιαούνης Αλέκος (διεθνής ολυμπιακή ομάδα και Κ-21)
* Ταραλίδης Γιάννης (διεθνής ολυμπιακή ομάδα και μεσογειακή)
* Σολάκης Ηλίας
* Πασιαλής Νίκος
* Δέλλιος Αλέκος
* Καζναφέρης Κώστας

Παραπομπές
----------

1. ↑  «Εγγεγραμμένα σωματεία | Ηλεκτρονικό Μητρώο Αθλητικών Σωματείων με Ειδική Αθλητική Αναγνώριση». *somateia.gga.gov.gr*. Ανακτήθηκε στις 1 Ιανουαρίου 2024.
2. ↑  «ΓΕΜΗ :: Υπηρεσίες Δημοσιότητας». *publicity.businessportal.gr*. Ανακτήθηκε στις 23 Ιουλίου 2023.
3. ↑  Team, Editorial (16 Οκτωβρίου 2020). «Άλμωψ Α.Π.Ο Αριδαίας | Λουτρά Πόζαρ: Ενημέρωση για την ίδρυση ΠΑΕ - www.almoposfc.gr». *Eπίσημη Ιστοσελίδα | Π.Α.Ε. Αλμωπός Αριδαίας*. Αρχειοθετήθηκε από το πρωτότυπο στις 30 Ιουλίου 2023. Ανακτήθηκε στις 23 Ιουλίου 2023.
4. ↑  «Ιστορία | Αλμωπός». *web.archive.org*. 30 Μαρτίου 2015. Αρχειοθετήθηκε από το πρωτότυπο στις 30 Μαρτίου 2015. Ανακτήθηκε στις 23 Ιουλίου 2023.
5. ↑  *Ο «ΑΛΜΩΨ» ΑΡΙΔΑΙΑΣ ΠΡΩΤΑΘΛΗΤΗΣ ΕΠΣΚΔΜ*, εφ. Μακεδονία, 4/4/1972, σελ. 8
6. ↑  *ΠΟΙΟΙ ΑΝΕΡΧΟΝΤΑΙ ΕΙΣ ΤΗΝ Β΄ ΕΘΝΙΚΗΝ* εφ. Μακεδονία, 6/6/1972, σελ. 8
7. ↑  *Η ΑΡΙΔΑΙΑ ΣΤΗΝ Β΄ ΕΘΝΙΚΗ*, εφ. Μακεδονία, 27/6/1972, σελ. 8
8. ↑  Αήττητος πρωταθλητής ο Αλμωπός Αριδαίας, logospellas.gr
9. ↑  Αλμωπός - Στρατώνι 2-0 Αήττητος στην Γ´ εθνική Αρχειοθετήθηκε 2021-09-20 στο Wayback Machine. matiespellas.gr
10. ↑  «Αποβλήθηκε ο Αλμωπός». *footballleaguenews.gr*. 15 Σεπτεμβρίου 2023.
11. ↑  «ΕΠΟ: Δέχθηκε την έφεση του Αλμωπού η Επιτροπή Εφέσεων, δεν αποβάλλεται από το πρωτάθλημα». *gazzetta.gr*. 22 Σεπτεμβρίου 2023.
12. ↑  «Super League 2: Αποφασίστηκε η αποβολή του Αλμωπού Αριδαίας». *gazzetta.gr*. 26 Σεπτεμβρίου 2023.

|  |  |
| --- | --- |
| 

|  |
| --- |
| * Πύλη:Αθλητισμός
* Πύλη:Ποδόσφαιρο
* Πύλη:Ελλάδα
 |

 |